ጃፓንና ኢትዮጵያ የ13 ሚሊየን ዶላር ስምምነት ተፈራረሙ
አዲስ አበባ፡- ለአዲስ አበባ ለመንገዶች ጥገናና ማሻሻያ ፕሮጀክት ሥራዎች የሚውል 13 ሚሊየን የአሜሪካ ዶላር (400 ሚሊየን ብር) የገንዘብ ስምምነት በጃፓንና በኢትዮጵያ መንግሥት መካከል ተፈረመ። ትናንት በገንዘብ ሚኒስቴር የተካሄደውን ስምምነት የተፈራረሙት የኢ.ፌ.ዴ.ሪ. የገንዘብ ሚኒስትር አቶ አህመድ ሽዴ እና የአዲስ አበባ መንገዶች ባለሥልጣን ዋና ዳይሬክተር ኢንጅነር ሞገስ ጥበቡ ሲሆኑ በጃፓን በኩል ደግሞ በኢትዮጵያ የጃፓን አምባሳደር ማትሱንጌ ዳይሱካ እና ሚስተር ማኮቶ ሺንካዋ የጃፓን ተራድኦ ድርጅት (ጃይካ) በኢትዮጵያ ኃላፊ ናቸው።የገንዘብ ሚኒስትሩ አቶ አህመድ ሽዴ ከስምምነቱ በኋላ ባደረጉት ንግግር ፈጣን ዕድገት በሚታይባት አዲስ አበባ ከከተማዋ ማደግ ጎን ለጎን የተሽከርካሪዎች መብዛት በትልልቅ መንገዶች ላይ የትራፊክ መጨናነቅ እየፈጠረ መሆኑን ጠቁመው የትራፊክ ፍሰቱን ማሻሻል ማለት የጉዞ ሰዓትንና ጥራትን ማሻሻል ብቻ ሳይሆን ለአደጋ ተጋላጭነትንም መቀነስ ነው ብለዋል።የመንገድ ጥገናው ሦስት እጥፍ ጠቀሜታዎች አሉት ሲሉ የተናገሩት የገንዘብ ሚኒስትሩ እነዚህም በየጊዜው የሚታየውን የመንገድ ላይ አደጋዎችንና የመጓጓዣ ጊዜን መቀነስ እና ተሽከርካሪዎች የሚንቀሳቀሱበትን ጊዜ በማፍጠን የጉዞ ወጪን መቀነስ ናቸው ብለዋል።ፕሮጀክቱ በቂ የመንገድ መስመሮችን በመዘርጋት፣ በመጠገን እና በማሻሻል ብሎም ለመንገድ ግንባታው እና ጥገናው መሣሪያዎችን በመስጠት ምጣኔ ሀብቱን ለማሻሻል እና የአዲስ አበባን የማኅበራዊ አገልግሎት ተደራሽነትን ለማሳለጥ እንደሚረዳ የገንዘብ ሚኒስትሩ ተናግረዋል። በኢትዮጵያ የጃፓን አምባሳደር ማትሱንጌ ዳይሱካ ስምምነቱን ከተፈራረሙ በኋላ እንደተናገሩት የአዲስ አበባ ከተማን መንገዶች ለመጠገንና ጥራቱንና ደረጃውን ለማሻሻል ፕሮጀክት የጃፓን መንግሥት ዕርዳታ ማድረጉን ጠቅሰው ለፕሮጀክቱ ትግበራ ወደ 13 ሚሊየን ዶላር የሚደርስ ገንዘብ በዕርዳታ መሰጠቱን አስታውቀዋል። ገንዘቡ ለመንገድ ጥገናው የሚያገለግሉ ዘመናዊና የተሻሻሉ መሣሪያዎችን ለመግዛትም አስተዋጽኦ እንዳለው ጠቁመዋል።አዲስ ዘመን ታህሳስ 7/2012ኃይለማርያም ወንድሙ